b'\n_START_ARTICLE_\nPsicosi\n_START_SECTION_\nGeneralitats\n_START_PARAGRAPH_\nLa psicosi \xc3\xa9s considerada per la psiquiatria general com un s\xc3\xadmptoma d\'una malaltia mental severa, per\xc3\xb2 no \xc3\xa9s un diagn\xc3\xb2stic en si mateixa. Tot i que no est\xc3\xa0 exclusivament lligada a cap estat f\xc3\xadsic o psicol\xc3\xb2gic particular, est\xc3\xa0 particularment associada amb l\'esquizofr\xc3\xa8nia, el trastorn bipolar (depressi\xc3\xb3 man\xc3\xadaca) i la depressi\xc3\xb3 cl\xc3\xadnica severa. Tamb\xc3\xa9 hi ha patologies f\xc3\xadsiques que poden induir un estat psic\xc3\xb2tic, incloent traumatismes cerebrals o altres trastorns neurol\xc3\xb2gics, intoxicaci\xc3\xb3 per drogues i s\xc3\xadndromes de dolor entre altres._NEWLINE_El terme "psicosi" s\'hauria de distingir del concepte alienaci\xc3\xb3 mental, que \xc3\xa9s un terme legal que indica que una persona no s\'hauria de responsabilitzar criminalment dels seus actes. Tamb\xc3\xa9 s\'ha de distingir de la psicopatia, un trastorn de la personalitat sovint associat amb la viol\xc3\xa8ncia, la manca d\'empatia i comportaments socials manipuladors. Tot i que ambd\xc3\xb3s termes se solen denominar col\xc2\xb7loquialment "psicosi", l\'arrel de la psicopatia, particularment pel que fa a la viol\xc3\xa8ncia, rarament es d\xc3\xb3na en la psicosi i la distorsi\xc3\xb3 perceptual de la realitat rarament es d\xc3\xb3na en la psicopatia._NEWLINE_La psicosi tamb\xc3\xa9 s\'ha de distingir de l\'estat de deliri, en el qual un individu psic\xc3\xb2tic pot ser capa\xc3\xa7 de dur a terme accions que requereixen un alt nivell d\'esfor\xc3\xa7 intel\xc2\xb7lectual amb la consci\xc3\xa8ncia clara. Finalment, s\'ha de distingir de malaltia mental. La psicosi es pot mirar com un s\xc3\xadmptoma d\'altres malalties mentals, per\xc3\xb2 com a concepte descriptiu no es considera pr\xc3\xb2piament una malaltia. Per exemple, persones amb esquizofr\xc3\xa8nia poden tenir llargs per\xc3\xadodes sense psicosi i persones amb trastorn bipolar i depressi\xc3\xb3 poden tenir s\xc3\xadmptomes en el car\xc3\xa0cter per\xc3\xb2 sense psicosi. A la inversa, la psicosi es pot produir en persones sense cap malaltia mental cr\xc3\xb2nica, com a resultat d\'una reacci\xc3\xb3 adversa a les drogues o un estr\xc3\xa8s extrem._NEWLINE_Estats psic\xc3\xb2tics ocorreguts despr\xc3\xa9s d\'un \xc3\xbas de droga poden estar particularment lligades a una sobredosi, \xc3\xbas cr\xc3\xb2nic o recessi\xc3\xb3 del consum. Alguns compostos poden ser m\xc3\xa9s propensos a induir psicosi i alguns individus poden mostrar una sensibilitat m\xc3\xa9s gran que d\'altres. Algunes drogues "de carrer", com la coca\xc3\xafna, les amfetamines, el PCP i els al\xc2\xb7lucin\xc3\xb2gens estan particularment lligades al desenvolupament de psicosis._NEWLINE_La intoxicaci\xc3\xb3 amb drogues que tenen efectes generals depressius en el sistema nervi\xc3\xb3s central (especialment alcohol i barbit\xc3\xbarics) no tendeixen a causar psicosi durant l\'\xc3\xbas, i fins i tot poden disminuir o alleugerir l\'impacte dels s\xc3\xadmptomes en algunes persones. En canvi la desintoxicaci\xc3\xb3 d\'aquestes drogues s\xc3\xad que pot produir psicosi o deliri._NEWLINE_Tamb\xc3\xa9 se sap que l\'estr\xc3\xa8s psicol\xc3\xb2gic contribueix a o dispara estats psic\xc3\xb2tics. Tant una hist\xc3\xb2ria d\'incidents traum\xc3\xa0tics experimentats durant la vida, com l\'experi\xc3\xa8ncia recent d\'un succ\xc3\xa9s estressant, es creu que contribueixen al desenvolupament de la psicosi. Una psicosi breu disparada per l\'estr\xc3\xa8s es coneix com a psicosi reactiva breu._NEWLINE_La falta de son tamb\xc3\xa9 ha estat lligada a la psicosi, tot i que hi ha poques evid\xc3\xa8ncies que sigui un factor de risc per a la majoria de persones. Alguns pacients experimenten certs tipus d\'al\xc2\xb7lucinacions, mentre que experi\xc3\xa8ncies sensorials o pensaments inusuals apareixen quan es desperten o al moment d\'adormir-se. Aquests s\xc3\xb3n, de tota manera, fen\xc3\xb2mens normals del son i no es consideren signes de psicosi._NEWLINE_Durant els 1960 i 1970, les psicosis van ser d\'inter\xc3\xa8s particular per als cr\xc3\xadtics contraculturals de les pr\xc3\xa0ctiques m\xc3\xa8diques generals, que argumentaven que podia ser nom\xc3\xa9s una altra manera de construir la realitat i no necess\xc3\xa0riament un senyal de malaltia. Per exemple, R. D. Laing argumentava que la psicosi \xc3\xa9s un medi simb\xc3\xb2lic d\'expressar preocupacions en situacions en les quals aquests punts de vista podrien no ser benvinguts o resultar inquietants per als receptors. Laing va continuar afirmant que la psicosi podria tamb\xc3\xa9 ser vista com una experi\xc3\xa8ncia transcendent amb aspectes curatius i espirituals. Thomas Szasz es va centrar en les implicacions socials d\'etiquetar persones com a psic\xc3\xb2tics; una etiqueta que, argumentava, que medicalitzava injustament visions diferents de la realitat perqu\xc3\xa8 la societat pogu\xc3\xa9s controlar aquesta gent no ortodoxa._NEWLINE_En general, de tota manera, els avan\xc3\xa7os tant en el diagn\xc3\xb2stic com en l\'estudi cient\xc3\xadfic de la psicosi han portat cap a teories que porten a la biologia, la psicologia cognitiva i la neuropsicologia a ser generalment acceptades com a explicacions. Als Estats Units i Europa, pocs professionals de reputaci\xc3\xb3, des dels anys de 1990 han abordat la psicosi fora del marc de refer\xc3\xa8ncia cient\xc3\xadfic._NEWLINE_La medicaci\xc3\xb3 antipsic\xc3\xb2tica \xc3\xa9s normalment el tractament principal per a la psicosi i potencialment pot minimitzar o eliminar els s\xc3\xadmptomes en un temps relativament curt. La ter\xc3\xa0pia cognitivo-conductual est\xc3\xa0 recomanada actualment per moltes organitzacions cl\xc3\xadniques est\xc3\xa0ndard com un tractament efectiu per a la psicosi._NEWLINE_Etimologia: La paraula "psicosi" va ser utilitzada per primer cop per Ernst von Feuchtersleben el 1845 com a alternativa de bogeria i mania i prov\xc3\xa9 de les paraules gregues "psykhe" (ment) i "osis" (malaltia o condici\xc3\xb3 anormal). La paraula va ser utilitzada per a distingir trastorns que es creia que eren trastorns de la ment, en oposici\xc3\xb3 a les neurosis, que es creia que radicava en un trastorn del sistema nervi\xc3\xb3s.\n_START_SECTION_\nL\'experi\xc3\xa8ncia psic\xc3\xb2tica\n_START_PARAGRAPH_\nUn episodi psic\xc3\xb2tic pot ser significativament variat segons el car\xc3\xa0cter. Per exemple, les persones experimentant un episodi psic\xc3\xb2tic en el context de la depressi\xc3\xb3 poden tenir deliris o al\xc2\xb7lucinacions persecut\xc3\xb2ries o auto-culpabilitzadores, mentre que les persones experimentant un episodi psic\xc3\xb2tic en el context de la mania poden crear deliris de grandesa o tenir una experi\xc3\xa8ncia de profunda significaci\xc3\xb3 religiosa._NEWLINE_Tot i que normalment \xc3\xa9s dolor\xc3\xb3s i es veu com un proc\xc3\xa9s malalt\xc3\xads, algunes persones que experimenten psicosi hi troben aspectes beneficiosos i valoren l\'experi\xc3\xa8ncia o les revelacions que v\xc3\xa9nen d\'aquesta.\n_START_SECTION_\nAl\xc2\xb7lucinacions\n_START_PARAGRAPH_\nLes al\xc2\xb7lucinacions es defineixen com a percepcions sensorials en abs\xc3\xa8ncia d\'est\xc3\xadmul extern. S\xc3\xb3n diferents de les il\xc2\xb7lusions, que s\xc3\xb3n la mala percepci\xc3\xb3 dels est\xc3\xadmuls externs. Les al\xc2\xb7lucinacions poden donar-se en qualsevol dels cinc sentits i prendre gaireb\xc3\xa9 qualsevol forma, cosa que inclou des de sensacions simples (com llums, colors, gustos, olors) fins a experi\xc3\xa8ncies m\xc3\xa9s significatives com veure i interaccionar amb animals i persones completament formades, escoltar veus i sensacions t\xc3\xa0ctils complexos._NEWLINE_Les al\xc2\xb7lucinacions auditives, en particular l\'experi\xc3\xa8ncia de sentir veus, s\xc3\xb3n una caracter\xc3\xadstica com\xc3\xba i sovint preeminent de la psicosi. Les veus al\xc2\xb7lucinades poden parlar sobre o a la persona, i poden involucrar veus de diferents persones. Les al\xc2\xb7lucinacions auditives tendeixen a ser doloroses quan s\xc3\xb3n despectives, ordres o preocupants. De tota manera, l\'experi\xc3\xa8ncia de sentir veus no \xc3\xa9s sempre necess\xc3\xa0riament negativa segons alguns experts.\n_START_SECTION_\nDeliris i paranoia\n_START_PARAGRAPH_\nLa psicosi pot involucrar creences delirants o paranoics. Karl Jaspers va classificar els deliris psic\xc3\xb2tics entre els tipus "primaris" i "secundaris". Els deliris primaris els defin\xc3\xad com a fora de lloc i incomprensibles en termes dels processos mentals normals, mentre que els secundaris serien comprensibles en el marc de la situaci\xc3\xb3 actual de la persona o de la seva hist\xc3\xb2ria personal.\n_START_SECTION_\nTrastorns del pensament\n_START_PARAGRAPH_\nEl trastorn formal del pensament descriu una distorsi\xc3\xb3 subjacent del pensament conscient i es classifica b\xc3\xa0sicament pels seus efectes en la parla i l\'escriptura. Les persones afectades poden mostrar una necessitat imperiosa de parlar (parlant incessantment i r\xc3\xa0pida), desviaci\xc3\xb3 o canvis en les idees (canviant el tema a mitja frase o inapropiadament), bloqueig del pensament i construcci\xc3\xb3 de rimes i jocs de paraules.\n_START_SECTION_\nFalta de perspectiva\n_START_PARAGRAPH_\nUna caracter\xc3\xadstica important i enigm\xc3\xa0tica de la psicosi \xc3\xa9s que normalment va acompanyada de falta de perspectiva sobre el que \xc3\xa9s inhabitual o estrany en la naturalesa de l\'experi\xc3\xa8ncia o el comportament de la persona. Fins i tot en el cas d\'una psicosi aguda, els que la pateixen poden semblar totalment inconscients que les seves v\xc3\xadvides al\xc2\xb7lucinacions i deliris impossibles s\xc3\xb3n, en cap aspecte, irreals. Aix\xc3\xb2 no \xc3\xa9s sempre aix\xc3\xad; de tota manera, la perspectiva pot variar segons la persona i al llarg de la duraci\xc3\xb3 de l\'episodi psic\xc3\xb2tic._NEWLINE_En alguns casos, particularment en les al\xc2\xb7lucinacions auditives i visuals, el pacient t\xc3\xa9 bona perspectiva i aix\xc3\xb2 fa l\'experi\xc3\xa8ncia psic\xc3\xb2tica encara m\xc3\xa9s terror\xc3\xadfica, ja que el pacient s\'adona que no hauria d\'estar sentint veus, per\xc3\xb2 les sent.\n_START_SECTION_\nLa comprensi\xc3\xb3 m\xc3\xa8dica de la psicosi\n_START_PARAGRAPH_\nHi ha diverses possibles causes per a la psicosi. La psicosi pot ser el resultat d\'una malaltia mental subjacent com ara el trastorn bipolar (conegut tamb\xc3\xa9 per depressi\xc3\xb3 man\xc3\xadaca) o l\'esquizofr\xc3\xa8nia. La psicosi tamb\xc3\xa9 pot ser accionada o agreujada per un estr\xc3\xa8s mental sever i altes dosis o \xc3\xbas cr\xc3\xb2nic de drogues com les amfetamines, l\'LSD, el PCP o la coca\xc3\xafna. De tota manera, la incid\xc3\xa8ncia de la psicosi com a resultat d\'una sola administraci\xc3\xb3 de qualsevol droga \xc3\xa9s poc freq\xc3\xbcent, tot i que hi ha casos registrats en la literatura m\xc3\xa8dica, cosa que suggereix que la sensibilitat d\'una persona a nous compostos pot ser impredictible. Abandonar sobtadament algunes drogues depressores del sistema nervi\xc3\xb3s central, com l\'alcohol i les benzodiazepines, pot activar tamb\xc3\xa9 episodis psic\xc3\xb2tics._NEWLINE_La divisi\xc3\xb3 de les principals psicosis en trastorn maniaco-depressiu (actualment anomenat trastorn bipolar) i dem\xc3\xa8ncia preco\xc3\xa7 (avui dita esquizofr\xc3\xa8nia) va ser feta per Emil Kraepelin, que va intentar crear una s\xc3\xadntesi dels diversos trastorns mentals identificats pels psiquiatres del segle\xc2\xa0xix, agrupant les malalties basant-se en la classificaci\xc3\xb3 dels s\xc3\xadmptomes comuns. Kraepelin va usar el terme \'trastorn maniaco-depressiu\' per a descriure tot l\'espectre de trastorns de la personalitat en un sentit molt m\xc3\xa9s ampli del que es fa servir avui dia. En la classificaci\xc3\xb3 de Kraeplin aix\xc3\xb2 inclouria la depressi\xc3\xb3 cl\xc3\xadnica \'unipolar\', aix\xc3\xad com el trastorn bipolar i altres trastorns de la personalitat. L\'esquizofr\xc3\xa8nia es caracteritza per episodis psic\xc3\xb2tics que aparentment no estan relacionats amb trastorns del car\xc3\xa0cter i la majoria de pacients no medicats mostren signes de trastorn entre els episodis psic\xc3\xb2tics._NEWLINE_Els episodis psic\xc3\xb2tics poden variar en durada entre els individus. En la psicosi reactiva breu, l\'episodi psic\xc3\xb2tic est\xc3\xa0 directament relacionat a un succ\xc3\xa9s vital espec\xc3\xadfic i estressant, de manera que els pacients poden recuperar el funcionament normal en un parell de setmanes. En alguns casos poc freq\xc3\xbcents, els individus poder restar en un estat psic\xc3\xb2tic ple durant alguns anys, o potser tenir s\xc3\xadmptomes psic\xc3\xb2tics atenuats (com al\xc2\xb7lucinacions de baixa intensitat) presents la major part del temps._NEWLINE_Els pacients que passen un episodi psic\xc3\xb2tic breu poden tenir la majoria de s\xc3\xadmptomes que es donen en persones que s\xc3\xb3n psic\xc3\xb2tiques com a resultat de (per exemple) esquizofr\xc3\xa8nia, i aquest fet ha estat utilitzat per a donar suport a la noci\xc3\xb3 que la psicosi \xc3\xa9s b\xc3\xa0sicament una fallada en algun sistema biol\xc3\xb2gic espec\xc3\xadfic en el cervell. La hip\xc3\xb2tesi dopam\xc3\xadnica de la psicosi va ser un dels primers, i encara populars, exemples d\'una teoria basada en aquesta assumpci\xc3\xb3. De tota manera, hi ha molta controv\xc3\xa8rsia al voltant de quant de pes s\'ha de donar a aquestes teories exclusivament psicol\xc3\xb2giques, ja que ha esdevingut m\xc3\xa9s clar que un ampli ventall d\'influ\xc3\xa8ncies (incloent factors ambientals, socials i de desenvolupament durant la inf\xc3\xa0ncia) poden contribuir a l\'experi\xc3\xa8ncia final de la psicosi._NEWLINE_Tamb\xc3\xa9 s\'ha argumentat que la psicosi existeix en un continu, ja que tothom pot tenir alguna experi\xc3\xa8ncia inusual i potencialment distorsionadora de la realitat en la seva vida. Aix\xc3\xb2 ha estat sostingut per recerques que mostren que experi\xc3\xa8ncies com les al\xc2\xb7lucinacions han estat experimentades per una gran part de la poblaci\xc3\xb3 que poden no haver estat mai impedits o ni tan sols estressats per les seves experi\xc3\xa8ncies\xc2\xb9\xe2\x81\xb0. Des d\'aquest punt de vista, les persones diagnosticades amb una malaltia psic\xc3\xb2tica podrien ser simplement un extrem d\'un espectre on les experi\xc3\xa8ncies esdevenen particularment intenses o estressants.\n_START_SECTION_\nLa psicosi des de la psicoan\xc3\xa0lisi\n_START_PARAGRAPH_\nPer la psicoan\xc3\xa0lisi la psicosi \xc3\xa9s una organitzaci\xc3\xb3 de la subjectivitat en la qual Freud veu una forma espec\xc3\xadfica de p\xc3\xa8rdua de la realitat amb regressi\xc3\xb3 de la libido sobre el jo i amb, eventualment, la constituci\xc3\xb3 d\'un deliri com a temptativa de curaci\xc3\xb3. Per Lacan, el mecanisme constitutiu de la psicosi \xc3\xa9s la forclusi\xc3\xb3 del nom del pare.\n_START_SECTION_\nPsicosi i el funcionament del cervell\n_START_PARAGRAPH_\nLa primera imatge del cervell d\'una persona amb psicosi es va fer el 1935 utilitzant una t\xc3\xa8cnica anomenada pneumoencelografia (un procediment dolor\xc3\xb3s i ara obsolet en qu\xc3\xa8 el fluid cerebroespinal \xc3\xa9s drenat del voltant del cervell i substitu\xc3\xaft amb aire per permetre que l\'estructura del cervell es mostri m\xc3\xa9s clarament en una imatge per raigs X)._NEWLINE_Els estudis moderns de les imatges del cervell, investigant els canvis en l\'estructura i el funcionament de gent experimentant episodis psic\xc3\xb2tics, han mostrat resultats complexos._NEWLINE_Un estudi del 2003 que va investigar canvis estructurals en els cervells de persones amb psicosi va demostrar que hi havia una reducci\xc3\xb3 significativa de la subst\xc3\xa0ncia grisa en el c\xc3\xb2rtex de les persones abans i despr\xc3\xa9s d\'esdevenir psic\xc3\xb2tics. Descobriments com aquest han portat a debatre si la psicosi \xc3\xa9s neurot\xc3\xb2xica en si mateixa o si s\xc3\xb3n els canvis potencialment destructius en el cervell els que estan relacionats amb la durada de l\'episodi psic\xc3\xb2tic. Investigacions recents han suggerit que aquest no \xc3\xa9s el cas tot i que la investigaci\xc3\xb3 continua._NEWLINE_Esc\xc3\xa0nners funcionals del cervell han revelat que les \xc3\xa0rees del cervell que reaccionen a les percepcions sensorials estan actives durant la psicosi. Per exemple, una tomografia d\'emissi\xc3\xb3 de positrons o un esc\xc3\xa0nner fMRI d\'una persona que assegura que sent veus pot mostrar activitat del c\xc3\xb2rtex auditiu, o de parts del cervell involucrades en la percepci\xc3\xb3 i la comprensi\xc3\xb3 de la parla._NEWLINE_D\'altra banda, encara no hi ha una definici\xc3\xb3 psicol\xc3\xb2gica suficientment clara de creen\xc3\xa7a per a fer una comparaci\xc3\xb3 particularment v\xc3\xa0lida entre persones diferents. Els estudis d\'imatges del cervell en les il\xc2\xb7lusions han confiat t\xc3\xadpicament en les correlacions entre els patrons d\'activaci\xc3\xb3 del cervell i la pres\xc3\xa8ncia de creences il\xc2\xb7lus\xc3\xb2ries._NEWLINE_Un descobriment clar \xc3\xa9s que les persones amb tend\xc3\xa8ncia a tenir experi\xc3\xa8ncies psic\xc3\xb2tiques sembla que mostrin una activitat m\xc3\xa9s gran a l\'hemisferi dret del cervell. Aquest nivell m\xc3\xa9s alt d\'activitat en l\'hemisferi dret tamb\xc3\xa9 s\'ha trobat en persones sanes que tenen nivells alts de creences paranormals. i en persones que informen d\'experi\xc3\xa8ncies m\xc3\xadstiques. Tamb\xc3\xa9 sembla ser el cas que les persones que s\xc3\xb3n m\xc3\xa9s creatives tendeixen m\xc3\xa9s a mostrar un patr\xc3\xb3 similar d\'activaci\xc3\xb3 cerebral. Alguns investigadors s\'han afanyat a assenyalar que aix\xc3\xb2 no suggereix de cap manera que les experi\xc3\xa8ncies paranormals, m\xc3\xadstiques i creatives siguin en absolut "per elles mateixes" un s\xc3\xadmptoma de malaltia mental, aix\xc3\xad com que no \xc3\xa9s clar qu\xc3\xa8 fa que algunes d\'aquestes experi\xc3\xa8ncies siguin beneficioses mentre que d\'altres porten els impediment o els senyals d\'alarma de malalties mentals diagnosticables. De tota manera, la gent que han tingut experi\xc3\xa8ncies profundament diferents de la realitat o mantenen punts de vista o opinions inusuals han tingut tradicionalment un rol complex en la societat, amb alguns vistos com a exc\xc3\xa8ntrics o bojos, mentre altres han estat alabats com a profetes o visionaris._NEWLINE_La psicosi ha estat tradicionalment associada al neurotransmissor dopamina. En particular, la hip\xc3\xb2tesi dopam\xc3\xadnica de la psicosi ha estat influent i afirma que la psicosi resulta d\'una sobreactivitat de la funci\xc3\xb3 dopam\xc3\xadnica del cervell. Les dues fonts d\'evid\xc3\xa8ncia m\xc3\xa9s grans donades per a defensar aquesta teoria s\xc3\xb3n que les drogues que bloquegen la dopamina (i.e. antipsic\xc3\xb2tics) tendeixen a reduir la intensitat dels s\xc3\xadmptomes psic\xc3\xb2tics, i que les drogues que incrementen l\'activitat dopam\xc3\xadnica (com les amfetamines i la coca\xc3\xafna) poden activar la psicosi en algunes persones._NEWLINE_La connexi\xc3\xb3 entre la dopamina i la psicosi es considera generalment com a complexa. Primer de tot, mentre que les drogues antipsic\xc3\xb2tiques bloquegen els receptors de dopamina immediatament, acostumen a tardar una setmana o dues a reduir els s\xc3\xadmptomes de la psicosi. A m\xc3\xa9s a m\xc3\xa9s, noves i igualment efectives drogues antipsic\xc3\xb2tiques bloquegen una mica menys de dopamina en el cervell que les drogues m\xc3\xa9s velles, mentre que tamb\xc3\xa9 afecten la funci\xc3\xb3 de la serotonina, suggerint que la \'hip\xc3\xb2tesi dopam\xc3\xadnica\' \xc3\xa9s bastament simplificada._NEWLINE_El psiquiatre David Healy ha criticat les companyies farmac\xc3\xa8utiques per promocionar teories biol\xc3\xb2giques simplificades de les malalties mentals que semblen implicar la primacia dels tractaments farmac\xc3\xa8utics mentre ignoren factors socials i de desenvolupament dels quals se sap que s\xc3\xb3n influ\xc3\xa8ncies importants en l\'etiologia de la psicosi._NEWLINE_Algunes teories es miren molts dels s\xc3\xadmptomes psic\xc3\xb2tics com un problema amb la percepci\xc3\xb3 de la propietat dels pensaments generats internament i les experi\xc3\xa8ncies. Per exemple, l\'experi\xc3\xa8ncia de sentir veus pot sorgir d\'un discurs generat internament que \xc3\xa9s confosa per la persona psic\xc3\xb2tica com a provinent d\'una font externa.\n_START_SECTION_\nLa marihuana i la psicosi\n_START_PARAGRAPH_\nActualment hi ha una evid\xc3\xa8ncia creixent d\'una petita per\xc3\xb2 significant relaci\xc3\xb3 entre el consum de c\xc3\xa0nem indi i la vulnerabilitat a la psicosi. Alguns estudis indiquen que el consum de c\xc3\xa0nnabis es correlaciona amb un augment lleu de l\'experi\xc3\xa8ncia psic\xc3\xb2tica, el qual pot disparar una psicosi completa en algunes persones. Estudis recents han estat criticats per no considerar altres drogues (com l\'LSD) que els participants poden haver estat utilitzant tamb\xc3\xa9 durant o abans de l\'estudi, aix\xc3\xad com altres factors com la possible pre-exist\xc3\xa8ncia de lesions de salut mental. De tota manera estudis m\xc3\xa9s recents amb millors controls tamb\xc3\xa9 han trobat un petit increment en el risc de psicosi per als consumidors de marihuana. Encara no \xc3\xa9s clar si aix\xc3\xb2 \xc3\xa9s una relaci\xc3\xb3 causal, i podria ser que el consum de marihuana nom\xc3\xa9s increment\xc3\xa9s les probabilitats de psicosi en persones ja predisposades a aquesta. El fet que el consum de marihuana ha incrementat en les \xc3\xbaltimes d\xc3\xa8cades, mentre que la freq\xc3\xbc\xc3\xa8ncia de la psicosi no, suggereix que no hi ha una relaci\xc3\xb3 causal directa per a tots els consumidors.'